CELEX: 32018R0154
Language: el
Date: 2018-01-30 00:00:00
Title: Εκτελεστικός κανονισμός (ΕΕ) 2018/154 της Επιτροπής, της 30ής Ιανουαρίου 2018, σχετικά με την προκήρυξη διαγωνισμού για την αγορά αποκορυφωμένου γάλακτος σε σκόνη κατά τη διάρκεια της περιόδου δημόσιας παρέμβασης από την 1η Μαρτίου έως τις 30 Σεπτεμβρίου 2018

1.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 29/6
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/154 ΤΗΣ ΕΠΙΤΡΟΠΉΣ
   της 30ής Ιανουαρίου 2018
   σχετικά με την προκήρυξη διαγωνισμού για την αγορά αποκορυφωμένου γάλακτος σε σκόνη κατά τη διάρκεια της περιόδου δημόσιας παρέμβασης από την 1η Μαρτίου έως τις 30 Σεπτεμβρίου 2018
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον κανονισμό (EE) αριθ. 1370/2013 του Συμβουλίου, της 16ης Δεκεμβρίου 2013, για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων (2), και ιδίως το άρθρο 3 παράγραφος 6,
   Έχοντας υπόψη τον εκτελεστικό κανονισμό (ΕΕ) 2016/1240 της Επιτροπής, της 18ης Μαΐου 2016, για τη θέσπιση κανόνων εφαρμογής του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τη δημόσια παρέμβαση και την ενίσχυση για ιδιωτική αποθεματοποίηση (3), και ιδίως το άρθρο 12 παράγραφος 1,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 12 του κανονισμού (ΕΕ) αριθ. 1308/2013, η δημόσια παρέμβαση για το αποκορυφωμένο γάλα σε σκόνη είναι διαθέσιμη από την 1η Μαρτίου έως την 30ή Σεπτεμβρίου.
            
         
               (2)
            
            
               Ο κανονισμός (ΕΕ) αριθ. 1370/2013 προβλέπει ότι το ποσοτικό όριο για την αγορά αποκορυφωμένου γάλακτος σε σκόνη σε καθορισμένη τιμή καθορίζεται σε μηδέν τόνους για το έτος 2018.
            
         
               (3)
            
            
               Σύμφωνα με το άρθρο 3 παράγραφος 2 του κανονισμού (ΕΕ) αριθ. 1370/2013, πρέπει συνεπώς να προκηρυχθεί διαγωνισμός για την αγορά αποκορυφωμένου γάλακτος σε σκόνη από την έναρξη της περιόδου δημόσιας παρέμβασης το 2018.
            
         
               (4)
            
            
               Ο τίτλος II κεφάλαιο II τμήμα 3 του εκτελεστικού κανονισμού (ΕΕ) 2016/1240 θεσπίζει κανόνες για την αγορά μέσω διαδικασίας διαγωνισμού.
            
         
               (5)
            
            
               Σύμφωνα με το άρθρο 9 παράγραφος 1 στοιχείο β) του εκτελεστικού κανονισμού (ΕΕ) 2016/1240, είναι σκόπιμο να καθοριστούν οι προθεσμίες εντός των οποίων τα κράτη μέλη κοινοποιούν στην Επιτροπή όλες τις παραδεκτές προσφορές.
            
         
               (6)
            
            
               Για λόγους διοικητικής αποτελεσματικότητας, τα κράτη μέλη θα πρέπει να χρησιμοποιούν, για τις κοινοποιήσεις τους προς την Επιτροπή, συστήματα πληροφοριών σύμφωνα με τον κατ' εξουσιοδότηση κανονισμό (ΕΕ) 2017/1183 της Επιτροπής (4) και τον εκτελεστικό κανονισμό (ΕΕ) 2017/1185 της Επιτροπής (5),
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Προκήρυξη του διαγωνισμού
   Προκηρύσσεται διαγωνισμός για την περίοδο από 1ης Μαρτίου έως 30 Σεπτεμβρίου 2018 για την αγορά από την παρέμβαση αποκορυφωμένου γάλακτος σε σκόνη, σύμφωνα με τους όρους που προβλέπονται στον τίτλο II κεφάλαιο II τμήμα 3 του εκτελεστικού κανονισμού (ΕΕ) 2016/1240 και στον παρόντα κανονισμό.
   Άρθρο 2
   Υποβολή προσφορών
   1.   Οι περίοδοι κατά τις οποίες είναι δυνατόν να υποβληθούν προσφορές λήγει στις 11.00 π.μ. (ώρα Βρυξελλών) την τρίτη Τρίτη κάθε μήνα. Ωστόσο, τον Αύγουστο, η καταληκτική ημερομηνία για την υποβολή προσφορών είναι η τέταρτη Τρίτη του μήνα, στις 11.00 π.μ. (ώρα Βρυξελλών).
   Εάν η Τρίτη είναι αργία, η προθεσμία λήγει την προηγούμενη εργάσιμη ημέρα στις 11.00 π.μ. (ώρα Βρυξελλών).
   2.   Οι προσφορές υποβάλλονται στους εγκεκριμένους από τα κράτη μέλη οργανισμούς πληρωμών (6).
   Άρθρο 3
   Κοινοποίηση στην Επιτροπή
   Η κοινοποίηση που προβλέπεται στο άρθρο 9 παράγραφος 1 στοιχείο β) του εκτελεστικού κανονισμού (ΕΕ) 2016/1240 πραγματοποιείται το αργότερο έως τις 16.00 (ώρα Βρυξελλών) των καταληκτικών ημερομηνιών για την υποβολή των προσφορών όπως αναφέρεται στο άρθρο 2 του παρόντος κανονισμού, σύμφωνα με τον κατ' εξουσιοδότηση κανονισμό (ΕΕ) 2017/1183 και τον εκτελεστικό κανονισμό (ΕΕ) 2017/1185.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 30 Ιανουαρίου 2018.
      
         
            Για την Επιτροπή,
         
         
            εξ ονόματος του Προέδρου,
         
         Jerzy PLEWA
         
            Γενικός Διευθυντής
         
         
            Γενική Διεύθυνση Γεωργίας και Αγροτικής Ανάπτυξης
         
      
   
   
      (1)  ΕΕ L 347 της 20.12.2013, σ. 671.
   
      (2)  ΕΕ L 346 της 20.12.2013, σ. 12.
   
      (3)  ΕΕ L 206 της 30.7.2016, σ. 71.
   
      (4)  Κατ' εξουσιοδότηση κανονισμός (ΕΕ) 2017/1183 της Επιτροπής, της 20ής Απριλίου 2017, για τη συμπλήρωση των κανονισμών (ΕΕ) αριθ. 1307/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις κοινοποιήσεις στην Επιτροπή πληροφοριών και εγγράφων (ΕΕ L 171 της 4.7.2017, σ. 100).
   
      (5)  Εκτελεστικός κανονισμός (ΕΕ) 2017/1185 της Επιτροπής, της 20ής Απριλίου 2017, για τη θέσπιση κανόνων εφαρμογής των κανονισμών (ΕΕ) αριθ. 1307/2013 και (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου όσον αφορά τις κοινοποιήσεις στην Επιτροπή πληροφοριών και εγγράφων, και για την τροποποίηση και την κατάργηση ορισμένων κανονισμών της Επιτροπής (ΕΕ L 171 της 4.7.2017, σ. 113).
   
      (6)  Οι διευθύνσεις των οργανισμών πληρωμών διατίθενται στον δικτυακό τόπο της Ευρωπαϊκής Επιτροπής http://ec.europa.eu/agriculture/milk/policy-instruments/index_en.htm